ΓΡΑΠΤΗ ΕΡΩΤΗΣΗ E-0896/97 υποβολή: Johanna Maij-Weggen (PPE) προς την Επιτροπή (12 Μαρτίου 1997)

Θέμα: Η συνεργασία μεταξύ ΕΕ και Σουρινάμ

Έχει υπογράψει προσφάτως η Επιτροπή χρηματοδοτική συμφωνία με το Σουρινάμ για τη σύσταση μιας «Program-management Unit», επιφορτισμένης με την υποστήριξη των προγραμμάτων της ΕΕ στο Σουρινάμ;

Πόσο προσωπικό απασχολεί η εν λόγω Μονάδα και ποιο είναι το ύψος των πιστώσεων που διατίθεται για το γραφείο αυτό;

Ευσταθεί το γεγονός ότι η ως άνω Μονάδα δημιουργήθηκε επειδή υπάρχουν ακόμη διαθέσιμα πολλά κοινοτικά χρήματα για το Σουρινάμ και τα προγράμματα εφαρμόζονται με υπερβολικά αργό ρυθμό. Ποια είναι η συγκεκριμένη καθυστέρηση που παρουσιάζει η διάθεση των χρημάτων και η εφαρμογή των προγραμμάτων;

Σε τι συνολικό ύψος ανέρχονται τα διαθέσιμα κοινοτικά κονδύλια, τόσο για τα 3 τελευταία όσο και για τα 3 επόμενα έτη; Για ποια προγράμματα επρόκειτο/πρόκειται;

Απάντηση του κ. Pinheiro εξ ονόματος της Επιτροπής (11 Απριλίου 1997)

Η κυβέρνηση του Σουρινάμ έχει πράγματι ζητήσει τη χρηματοδότηση μιας μονάδας διαχείρισης προγράμματος για να ενισχύσει το Υπουργείο σχεδιασμού και συνεργασίας για την ανάπτυξη, στην εκτέλεση των καθηκόντων του ως εθνικού διατάκτη, τα οποία ανέλαβε από την υπηρεσία σχεδιασμού. Η μονάδα θα βοηθήσει το Υπουργείο για την ταχεία και αποτελεσματική εκτέλεση των ειδικών καθηκόντων του, ενώ θα παρέχει πρότυπη κατάρτιση σχετικά με τις κοινοτικές διδικασίες και μεθόδους εργασίας. Το συνολικό κόστος του προγράμματος για περίοδο δύο ετών, είναι 880.000 ECU και προβλέπει 2 τεχνικούς βοηθούς που βοηθούνται από 5μελές τοπικό προσωπικό, καθώς και κτίριο γραφείων και εξοπλισμό.

Η εφαρμογή της Λομέ ΙΙΙ και ΙV ήταν σχετικά αργή στο Σουρινάμ λόγω της πολιτικής κατάστασης που σημαδεύτηκε απο δύο πραξικοπήματα, ένα στις αρχές της δεκαετίας του 80 (στο οποίο οφείλεται η αναστολή της βοήθειας από τον κύριο χορηγό, την Ολλανδία) και ένα δεύτερο στις αρχές της δεκαετίας του '90. Και τα δύο έφεραν σχετική καθυστέρηση στην εφαρμογή της κοινοτικής βοήθειας και προξένησαν την έλλειψη ειδικευμένου προσωπικού, που ήταν ένας ακόμα λόγος για τη δημιουργία του προγράμματος της μονάδας διαχείρισης. Αλλες καθυστερήσεις οφείλονται στην μακρά εκλογική διαδικασία του 1996.

Για την εξήγηση των σχετικών καθυστερήσεων στην κοινοτική συνεργασία σημαντικότερες είναι, ωστόσο, οι διαπραγματεύσεις μεταξύ της κυβέρνησης και της Επιτροπής για ένα πρόγραμμα διαρθρωτικής προσαρμογής το οποίο τελικά καταψηφίστηκε από την κυβέρνηση. Αυτές οι μακροχρόνιες συζητήσεις οδήγησαν όμως το Σουρινάμ, στην υπογραφή του εθνικού ενδεικτικού προγράμματος, στο πλαίσιο της Λομέ IV - πρώτο χρηματοδοτικό πρωτόκολλο -τον Απρίλιο του 1994.

Ωστόσο, χάρη στις συνδυασμένες προσπάθειες της κυβέρνησης και, ιδιαίτερα του Υπουργείου σχεδιασμού και συνεργασίας για την ανάπτυξη και της Επιτροπής, το ποσοστό ανάληψης υποχρεώσεων για τους συνδυασμένουςπόρους του Ευρωπαϊκού Ταμείου Ανάπτυξης (ΕΤΑ) 6 και 7, έφθασε το 73,5% στα τέλη του 1996. Αλλα προγράμματα έχουν τώρα δρομολογηθεί, που θα επιτρέψουν στις αναλήψεις υποχρεώσεων να ξεπεράσουν το 87% στα τέλη του χρόνου. Σημαντικά ποσά έχουν ξεχωριστεί για ενέργειες που αφορούν το περιβάλλον και τα δάση, και απαιτούν προσεκτική προετοιμασία, που έχει τώρα αρχίσει.

Πρόσφατες κοινές προσπάθειες μεταξύ της κυβέρνησης του Σουρινάμ και της Επιτροπής επέτρεψαν έτσι στη συνεργασία να κερδίσει ταχύτητα και να δημιουργήσει ενθαρρυντικές προοπτικές, συμπεριλαμβανομένης της περάτωσης του 8ου εθνικού ενδοκοινοτικού προγράμματος που υπογράφηκε στο Paramatibo, στις 4 Μαρτίου 1997